钦定古今图书集成/明伦汇编/官常典/第705卷 > 通鉴纲目 > 晋世祖武皇帝太康元年春诸军并进吴丞相
## 钦定古今图书集成/明伦汇编/官常典/第705卷 > 通鉴纲目 > 晋世祖武皇帝太康元年春诸军并进吴丞相

张悌迎战死之

书法，书死之，予节也。未有书迎战者，书迎战死之，重
予之也。凡国灭书“死之”，亡国之善辞也，以为国虽亡，
而不为无人焉耳。《终纲目》国灭书死之者，三国，汉之
亡也，书傅佥、诸葛瞻、北地王；吴之亡也，书张悌；凉之
亡也，书“掌据”，皆亡国之善辞也。
发明孙皓罪浮于桀，张悌知其败亡而为之相，不足
以言智，然观其告诸葛靓之言，亦可谓审于处死者。
故《纲目》于此书“诸军并进”，则见敌势之甚强；书“迎战
死之”，则见拒战而死敌。此所以予其全节者也。不然，
以全吴之众，无复一人死难，如悌所云，不亦辱乎！此
固书法之意也。